ফরাসি ভাষায় রচিত গ্রন্থের সাথে ইংরেজি ভাষার ছাত্র ও পাঠকদের সেতুবন্ধনের জন্যে তিনি কুইবেকের ফরাসি ভাষায় রচিত সেরা গল্প ও উপন্যাসগুলো ইংরেজিতে অনুবাদের ব্যবস্থা করে সেগুলিকে আবার ইংরেজি বিভাগের অধীনে ক্যানলিটের সিলেবাসের অন্তর্ভুক্ত করেছেন। ফরাসি ও ইংরেজি বিভাগের সীমানা এইভাবে উন্মুক্ত করে তিনি জাতীয় ঐক্য সুদৃঢ় করার প্রয়াস চালিয়েছেন। নিজের উদ্যোগে তিনি ইংরেজি বিভাগে চালু করেছিলেন জীবনী লেখার ওপর বিশেষ কোর্স। ছাত্রদের পরিচালিত করেছেন নিজের সন্তানের মতো করে। নিজের ছাত্র মার্গট নর্দের পিএইচডি কোর্সে তিনি নিজেই সুপারভাইজার হয়েছিলেন। তাঁর ১৫জন ছাত্র পিএইচডি করে এখন দেশে ও বিদেশে বিভিন্ন বিশ্ববিদ্যালয়ে ফ্যাকাল্টি হিসেবে কর্মরত আছেন।